Space Launch System

Space Launch System (SLS) je ťažká nosná raketa NASA, ktorej vývoj začal v roku 2011 ako náhrada za raketoplány a rakety Ares zrušeného programu Constellation. Po Saturne V a Starship Super Heavy ide o tretiu najväčšiu raketu sveta, ktorá bola kedy schopná vyniesť svoj náklad do vesmíru.

Podľa zákona NASA Authorization Act of 2010 by sa mali koncepty rakiet Ares I a Ares V spojiť do jedného, ktorý by mal byť schopný vynášať ťažké náklady ako aj vesmírne lode s posádkou. Prvé rakety by mali mať nosnosť okolo 70 ton, časom potom bude SLS upravený na ešte výkonnejšiu 105 t a 130 t verziu. Má slúžiť pre pilotované lety k Mesiacu, na výstavbu stanice Lunar Gateway na obežnej dráhe okolo Mesiaca a vo vzdialenej budúcnosti by mala zostaviť kozmickú loď pre dopravu ľudskej posádky na Mars. Na to by bolo potrebné viac ako 10 štartov najvýkonnejšej konfigurácie rakety SLS.

Raketa používa technológie a komponenty z raketoplánov, a to najmä jeho motory RS-25 a štartovacie motory SRB. Na rozdiel od programu raketoplánov však tieto diely pri letoch rakety SLS nebudú znovupoužiteľné.

Prvý letový test rakety SLS sa uskutočnil 16. novembra 2022 v rámci misie Artemis 1. Test dopadol úspešne. 

 Iné projekty 

 Externé odkazy 
 Oficiálna stránka 


 Zdroj 

Kategória:Nosné rakety USA
Kategória:Program Artemis